அட்டிற் புகாதாள் அரும்பிணி - அட்டதனை உண்டி யுதவாதாள் இல்வாழ்பேய் இம்மூவர் கொண்டானைக் கொல்லும் படை.  மேலும், கணவனைக் கோபித்து உக்கிரமாய்ப் பார்த்தவள் வேங்கைப் புலியாவாள்; அவனை வரம்பு கடந்து வைதவள் கொள்ளிவாய்ப் பிசாசாவாள்; அவனைக்கண்டு எழுந்திராமற் கிடந்தவள் மலைப்பாம்பாவாள். ★★★சோழநாட்டில்... சோழநாட்டில் ஒரு வேளாளன் ஒரு நாள் தன் பெண்சாதியுடனே 'இன்றைக்குப் பெரியவர் ஒருவருக்கு அமுது படைக்கவேண்டும்,' என்று சொல்ல, ஆத்தாள் கிண்ணிப் பிச்சை எடுக்கிறாள், தம்பி கும்பகோணத்திலே கோதானம் பண்ணுகிறான்,' என்பதுபோல, வீட்டிருப்பு அறியாத ஆண் பிள்ளையைக் குறித்து என்ன சொல்லுகிறது? 'அஞ்சு மூன்றும் அடுக்காய் இருந்தால் அல்லவோ அறியாத பெண்ணும் கறியாக்குவாள்?' அமுது படைக்கிறதற்கு அரிசி வேண்டுமே! பதார்த்தம் வேண்டுமே1 வெறுங்கையைக் கொண்டு முழம்போடுவது எப்படி?' என்று சொல்ல, அவள் சொற்படி சகலமுஞ் சேகரித்துக் கொடுக்க, 'வேண்டுமென்றால் வெண்ணெய் மொத்தை போல நூற்காலாகாதா?' என்கிறபடி அவளுக்குச் சம்மதியில்லாமையால் பின்னும் அவள்,'அரிசி ஆழாக்கானாலும் அடுப்புக்கட்டி மூன்று வேண்டும்' அல்லவோ? பானை சட்டி முதலாகிய ஏனமில்லாமல் எவ்விதத்தில் சமையலாய்விடும்?' என்ன, அவைகளையுந் தருவித்துச் 'சீக்கிரத்தில் சமை' என்ன, அவள், 'நீ போ! உனக்கு என்ன! எனக்குத் தள்ளாது; என்னாலே முடியாது; தலைநோகிறது!' என்று போக்குச் சொல்ல, அவன், 'அடி, செக்குலக்கை போல இருக்கிற உனக்கு வந்த கேடு என்ன?' என்று கேட்க, 'எருது நோய் காக்கைகுத் தெரியுமா? தலைநோயுங் காய்ச்சலுந் தனக்கு வந்தாலல்லவோ தெரியும்?' என்று பாயை விரித்து நெடுமுக்காடிட்டுப் படுத்துக்கொள்ள, அவன் 'இவள் என்ன சண்டியாய் இருக்கிறாள்!' என்று கோபத்தினால் மெல்லென ஓரடி அடிக்க, 'ஆ ஆ! அட சண்டாளா! என்னை அடித்துக் கொல்லவா ஏற்பட்டாய்! உரலிலே தலையை நுழைத்துக் கொண்டு உலக்கைக்குப் பயப்பட்டதனாலே விடுமா? சும்மா கொல்லு! இனி நான் உயிரோடு இருக்கிற தில்லை1 ஊமத்தங்காயைத் தின்று பழி போடுகிறேன்!' என்று, தெருவிலே வந்து பெருங்கூச்சலிட்டுப் புருஷனைத் தூற்றினாள். இப்படிப்பட்டவளைக் குறித்துத்தானே, தூற்றும் பெண்டிர் கூற்றெனத் தகும்- என்று சொல்லுகிறது. இந்தச் சரித்திரம் மணவாள நாராயண சதகத்தில் 'ஐயருக்கமுதுபடை' என்னும் அடியில்வரும் பாட்டினால் விளங்கும். ஐயருக் கமுதுபடை யென்றுவந் தாய்நீயும் ஆண்பிள்ளை யென்றெண்ணியோ? அரிசியெங் கேபானை சட்டியெங் கேயென்பள், அவள்சொன்ன வகைகளெல்லாம் பையவே கொண்டுவந் தாலுஞ் சமைக்கப் படாதுதலை நோகுதென்று